SK Úradný vestník Európskej únie C 151/6

Oznámenie Dozorného úradu EZVO uverejnené podľa článku 27 ods. 4 kapitoly II protokolu 4 k Dohode o dozore a súde

(vec č. 76958 – Color Line/mesto Sandefjord)

Záväzky ponúknuté spoločnosťou Color Line

(2016/C 151/06)

1. Úvod

Podľa článku 9 kapitoly II protokolu 4 k Dohode o dozore a súde môže Dozorný úrad EZVO (ďalej len „dozorný úrad“) – v prípadoch, keď zamýšľa prijať rozhodnutie vyžadujúce ukončenie porušovania a dotknuté podniky ponúknu záväzky, ktorými by sa mali odstrániť obavy vyjadrené dozorným úradom v jeho predbežnom vyhodnotení – rozhodnúť, že príslušné záväzky sú pre podniky záväzné. Takéto rozhodnutie sa môže prijať na vymedzené obdobie, pričom sa v ňom musí uvádzať, že dôvody na zásah dozorného úradu už neexistujú. Podľa článku 27 ods. 4 kapitoly II protokolu 4 k Dohode o dozore a súde dozorný úrad uverejní stručné zhrnutie prípadu a hlavný obsah príslušných záväzkov. Zainteresované strany môžu predložiť svoje pripomienky v rámci lehoty stanovenej dozorným úradom.

2. Zhrnutie veci

Dňa 5. marca 2015 dozorný úrad začal konanie vo veci formálneho zisťovania proti spoločnostiam Color Line AS, Color Transport AS a Color Group AS (ďalej len „Color Line“) o možných porušeniach článku 53 a/alebo článku 54 Zmluvy o Európskom hospodárskom priestore uzatváraním a/alebo presadzovaním prístavných zmlúv s mestom Sandefjord, ktorými bol spoločnosti Color Line poskytnutý dlhodobý výhradný prístup a/alebo ochrana, pokiaľ ide o jej plavebný poriadok, čo môže mať potenciálny negatívny účinok na hospodársku súťaž, pokiaľ ide o poskytovanie trajektových služieb v oblasti osobnej dopravy na krátku vzdialenosť spojených s bezcolným predajom medzi Nórskom a Švédskom.

Dňa 24. augusta 2015 spoločnosti Color Line, Fjord Line AS (ďalej len „Fjord Line“) (1), a mesto Sandefjord uzatvorili dohodu o urovnaní sporu (ďalej len „dohoda o urovnaní“) podľa odseku 19 nórskeho zákona o riešení sporov. Dohodou o urovnaní bolo ukončené občianske konanie iniciované spoločnosťou Fjord Line proti spoločnosti Color Line a mestu Sandefjord, ktoré sa okrem iného prejednáva na okresnom súde mesta Sandefjord v Nórsku. V dohode o urovnaní sa stanovujú práva a povinnosti spoločností Fjord Line, Color Line a mesta Sandefjord týkajúce sa najmä časov plavieb z prístavov Sandefjord (Nórsko) a Strömstad (Švédsko) a prístupu k určitej infraštruktúre v rámci prístavov Sandefjord a Strömstad.

Kópia dohody o urovnaní bola dozornému úradu zaslaná 24. augusta 2015. Dozorný úrad následne vzniesol určité výhrady k dohode o urovnaní so zreteľom na práva udelené spoločnosti Color Line a mestu Sandefjord. S cieľom riešiť uvedené výhrady uzatvorila spoločnosť Color Line 7. septembra 2015 s mestom Sandefjord dohodu, v ktorej boli revidované určité povinnosti a práva súvisiace s prideľovaním časov plavieb z prístavu Sandefjord.

Po rokovaniach o záväzkoch so spoločnosťou Color Line a mestom Sandefjord prijal dozorný úrad 7. októbra 2015 predbežné vyhodnotenia v zmysle článku 9 ods. 1 kapitoly II protokolu 4 k Dohode o dozore a súde, ktoré boli adresované spoločnosti Color Line a mestu Sandefjord v uvedenom poradí.

Dozorný úrad vo svojom predbežnom vyhodnotení spoločnosti Color Line zastával názor, že spoločnosť Color Line sa zapája do týchto obchodných praktík, ktoré môžu porušovať články 53 a 54 Dohody o EHP:

Prostredníctvom prístavných zmlúv (pred urovnaním z 24. augusta a 7. septembra 2015) medzi spoločnosťou Color Line a mestom Sandefjord sa konkurentom spoločnosti Color Line zabránilo životaschopne vstúpiť na trasu trajektového spojenia Sandefjord-Strömstad. Mesto Sandefjord prostredníctvom dlhodobej zmluvy so spoločnosťou Color Line a v nadväznosti na už príliš dlhé obdobie výhradného prístupu pre spoločnosť Color Line v porovnaní s investíciami, ktoré boli uskutočnené, naďalej spoločnosti Color Line vyhradzovalo najatraktívnejšie časy plavieb a veľkú časť kapacity prístavu Sandefjord na veľmi dlhé časové obdobie.

Preto uzatváraním dlhodobých prístavných zmlúv s mestom Sandefjord, ako aj presadzovaním údajných práv spoločnosti Color Line v zmysle prístavných zmlúv spoločnosť Color Line bráni životaschopnému vstupu konkurencie na príslušný trh s trajektovými službami v oblasti osobnej dopravy na krátku vzdialenosť s bezcolným predajom na trase Sandefjord – Strömstad a jeho rozširovaniu.

3. Hlavný obsah ponúknutých záväzkov

Spoločnosť Color Line nesúhlasí s opisom svojich obchodných praktík zo strany dozorného úradu ani s právnou analýzou dozorného úradu v predbežnom vyhodnotení. Napriek tomu ponúkla záväzky podľa článku 9 ods. 1 kapitoly II protokolu 4 k Dohode o dozore a súde, ktorými by sa mali odstrániť predbežné obavy z narušenia hospodárskej súťaže v súvislosti s uvedenými obchodnými praktikami.

Ponúknutými záväzkami sú dohoda o urovnaní (z 24. augusta 2015) a následná dohoda medzi spoločnosťou Color Line a mestom Sandefjord (zo 7. septembra 2015). Záväzky ponúknuté spoločnosťou Color Line a mestom Sandefjord sú teda rovnaké.

Kľúčové prvky záväzkov sú tieto:

Mesto Sandefjord udeľuje spoločnosti Fjord Line právo prevádzkovať trajektové služby z/do prístavu Sandefjord do 31. decembra 2025. Právo spoločnosti Color Line prevádzkovať trajektovú dopravu na trase prístavu Sandefjord je od 1. januára 2020 podmienené tým, ako sa spoločnosti Color Line pridelia časy plavieb opísané nižšie.

Ako súčasť vykonávania dohody o urovnaní sa pre spoločnosti Color Line a Fjord Line bude od 1. októbra 2015 do 31. decembra 2019 uplatňovať tento plavebný poriadok:

Trajekt Odchod Príchod Odchod Príchod Sandefjord Strömstad Strömstad Sandefjord Color Line 07:00 9:30 10:00 12:30 Fjord Line 08:30 11:00 12:00 14:30 Color Line 10:00 12:30 13:40 16:10 Color Line 13:30 16:00 17:00 19:30 Fjord Line 15:20 17:50 18:30 21:00 Color Line 17:00 19:30 20:00 22:30

Tento plavebný poriadok nahrádza všetky predchádzajúce rozhodnutia alebo dohody vzťahujúce sa na časy plavieb.

Pokiaľ ide spoločnosť Color Line, uvedené časy plavieb, ktoré jej boli pridelené, platia len do 31. decembra 2019. S účinnosťou od 1. januára 2020 sa spoločnosť Color Line na základe súdneho urovnania vzdáva svojho nároku na časy plavieb, ktoré jej boli pridelené v uvedenom plavebnom poriadku (2).

Spoločnosť Fjord Line má na druhej strane právo pokračovať vo svojich plavbách podľa tohto plánu do 31. decembra 2025.

Do 31. decembra 2019 mesto Sandefjord pridelí časy plavieb, ktoré do konca roka 2019 prevádzkuje spoločnosť Color Line, na obdobie od 1. januára 2020 do 31. decembra 2025. Toto pridelenie sa uskutoční v súlade so zákonmi a inými právnymi predpismi platnými v príslušnom čase. Pridelenie týchto časov plavieb sa uskutoční na základe kritérií, ktoré mesto stanovilo a oznámilo, najneskôr 1. marca 2016 s lehotou na podanie žiadosti do 1. septembra 2016. Kritériá zaručia základnú hospodársku súťaž, spravodlivé zaobchádzanie a požiadavky na nediskrimináciu a vzťahujú sa na existujúce a prípadné nové strany.

Od 1. januára 2026 nebude žiadna z prepravných spoločností oprávnená využívať na trajektové služby prístav Sandefjord, ak mesto Sandefjord bude chcieť prístav využívať na iné účely. Ak budú trajektové služby naďalej prevádzkované z prístavu po 31. decembri 2025, mesto do 31. decembra 2024 stanoví kritériá na prideľovanie časov plavieb.

V oznámení kritérií na prideľovanie (na obdobie rokov 2020 – 2025) tých časov plavieb, ktoré v súčasnosti prevádzkuje spoločnosť Color Line (3), mesto stanoví, že prepravná spoločnosť, ktorej sú na uvedené obdobie pridelené časy plavieb a ktorá na základe tohto pridelenia uviedla do prevádzky podstatne zrekonštruovanú a osobitne prispôsobenú loď alebo novú loď, má prednostné právo ponechať si tieto časy plavieb pre túto loď tak dlho, pokiaľ bude prístav otvorený pre trajektové služby, avšak najneskôr do 31. decembra 2030.

Ponúknuté záväzky sú uverejnené v plnom znení v anglickom jazyku na webovej lokalite dozorného úradu:

www.eftasurv.int

4. Výzva na predloženie pripomienok

Dozorný orgán zamýšľa prijať rozhodnutie podľa článku 9 kapitoly II protokolu 4 k Dohode o dozore a súde, ktorým sa záväzky, ktorých zhrnutie je uvedené vyššie a ktoré sú uverejnené na webovej lokalite dozorného úradu, stanú pre spoločnosť Color Line záväznými.

V súlade s článkom 27 ods. 4 kapitoly II protokolu 4 k Dohode o dozore a súde dozorný úrad vyzýva zainteresované tretie strany, aby predložili svoje pripomienky k záväzkom. Tieto pripomienky musia byť dozornému úradu doručené najneskôr do jedného mesiaca odo dňa uverejnenia tohto oznámenia. Dozorný úrad zúčastnené tretie strany zároveň vyzýva, aby predložili takú verziu svojich pripomienok, z ktorej budú informácie považované týmito stranami za obchodné tajomstvá a ďalšie dôverné časti vypustené a nahradené zhrnutím, ktoré nemá dôverný charakter, alebo slovami „obchodné tajomstvo“ alebo „dôverné“.

Odpovede a pripomienky by mali byť pokiaľ možno odôvodnené a podložené relevantnými faktami. Ak v ktorejkoľvek časti navrhovaných záväzkov zistíte problém, dozorný úrad by uvítal návrh jeho možného riešenia.

Pripomienky možno zasielať dozornému úradu pod referenčným číslom 76958 Color Line/mesto Sandefjord, a to e-mailom na adresu competition@eftasurv.int alebo poštou na túto adresu:

EFTA Surveillance Authority Competition and State Aid Directorate Rue Belliard 35/Belliardstraat 35 1040 Bruxelles/Brussel BELGIQUE/BELGIË

(1) Spoločnosť Fjord Line je novým účastníkom na trhu a navrhovateľom v predmetnej veci.

(2) Pozri súdne urovnanie prílohu 1, kde sú časy plavieb spoločnosti Color Line znázornené modrou a zelenou farbou.

(3) Ide o časy plavieb znázornené modrými a zelenými čiarami v plavebnom poriadku v prílohe 1 súdneho urovnania (časy plavieb, ktoré v súčasnosti prevádzkuje spoločnosť Color Line).